CELEX: E2019P0009
Language: el
Date: 2019-11-26 00:00:00
Title: Προσφυγή που ασκήθηκε στις 26 Νοεμβρίου 2019 από τις Abelia και WTW AS κατά της Εποπτεύουσας Αρχής της ΕΖΕΣ (Υπόθεση E-9/19)2020/C 23/07

23.1.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 23/7
            
         
      Προσφυγή που ασκήθηκε στις 26 Νοεμβρίου 2019 από τις Abelia και WTW AS κατά της Εποπτεύουσας Αρχής της ΕΖΕΣ
      (Υπόθεση E-9/19)
      (2020/C 23/07)
      Στις 26 Νοεμβρίου 2019, οι Abelia και WTW AS, εκπροσωπούμενες από τον Espen Bakken, δικηγόρο, Arntzen de Besche Advokatfirma AS, P.O. Box 2734, Solli, 0204 Όσλο, Νορβηγία, άσκησαν προσφυγή κατά της Εποπτεύουσας Αρχής της ΕΖΕΣ ενώπιον του Δικαστηρίου της ΕΖΕΣ.
      Οι προσφεύγουσες ζητούν από το Δικαστήριο της ΕΖΕΣ:
      
                  1.
               
               
                  να ακυρώσει την απόφαση 57/19/COL, της 10ης Ιουλίου 2019, της Εποπτεύουσας Αρχής της ΕΖΕΣ
               
            
                  2.
               
               
                  να διατάξει την Εποπτεύουσα Αρχή της ΕΖΕΣ να καταβάλει τα δικαστικά έξοδα.
               
            
         Νομικά και πραγματικά περιστατικά και νομική θεμελίωση:
      
      
                  —
               
               
                  Η Abelia είναι επαγγελματική και εργοδοτική ένωση στο πλαίσιο της μεγαλύτερης οργάνωσης εργοδοτών της Νορβηγίας· της NHO (συνομοσπονδία νορβηγικών επιχειρήσεων και βιομηχανίας).
               
            
                  —
               
               
                  Η WTW AS είναι εταιρεία ανάπτυξης λογισμικού και μέλος της επαγγελματικής ένωσης Abelia, η οποία προσφέρει καινοτόμες τεχνικές λύσεις σε πελάτες διαφόρων επιχειρηματικών τομέων. Η WTW AS είναι επίσης παρούσα στον τομέα της ηλεκτρονικής υγείας και λειτουργεί σε άμεσο ανταγωνισμό με τις δημόσιες λύσεις ηλεκτρονικής υγείας που εξετάζονται από την Εποπτεύουσα Αρχή της ΕΖΕΣ (εφεξής «η Αρχή») στην προσβαλλόμενη απόφαση.
               
            
                  —
               
               
                  Η προσβαλλόμενη απόφαση αφορά την κοινοποιηθείσα χρηματοδότηση δημόσιας επιχείρησης επιφορτισμένης με την παροχή εθνικής λύσης ηλεκτρονικής υγείας.
               
            
                  —
               
               
                  Η νορβηγική κυβέρνηση δεν θεώρησε τη χρηματοδότηση από δημόσιους πόρους διασυνδεδεμένων δραστηριοτήτων ηλεκτρονικής υγείας ως κρατική ενίσχυση καθώς οι εν λόγω δραστηριότητες δεν συνιστούσαν «οικονομική δραστηριότητα» κατά την έννοια του άρθρου 61 παράγραφος 1 της συμφωνίας ΕΟΧ, αλλά υπέβαλε κοινοποίηση προς χάριν της ασφάλειας δικαίου στις 3 Μαΐου 2019.
               
            
                  —
               
               
                  Στις 10 Ιουλίου 2019, η Αρχή εξέδωσε την προσβαλλόμενη απόφαση βάσει του άρθρου 4 παράγραφος 2 της συμφωνίας περί Εποπτείας και Δικαστηρίου, στην οποία κατέληξε στο συμπέρασμα ότι η Norsk Helsenett SF και η νορβηγική διεύθυνση ηλεκτρονικής υγείας δεν συνιστούν «επιχειρήσεις» στο πλαίσιο της παροχής λύσεων ηλεκτρονικής υγείας σύμφωνα με την τρέχουσα οργάνωση του τομέα υγείας της Νορβηγίας.
               
            
                  —
               
               
                  Στην προσβαλλόμενη απόφαση, η Αρχή έκρινε επίσης ότι τα κοινοποιηθέντα μέτρα δεν παρείχαν οικονομικό πλεονέκτημα στη Norsk Helsenett SF κατά την έννοια του άρθρου 61 παράγραφος 1 της συμφωνίας ΕΟΧ.
               
            
                  —
               
               
                  Οι προσφεύγουσες βάλλουν κατά του ότι η Αρχή εξέδωσε την προσβαλλόμενη απόφαση σε σχέση με την ενίσχυση χωρίς κίνηση της επίσημης διαδικασίας έρευνας, κατά παράβαση των διαδικαστικών δικαιωμάτων των προσφευγουσών.
               
            
                  —
               
               
                  Συνεπώς, οι προσφεύγουσες ζητούν από το Δικαστήριο της ΕΖΕΣ να ακυρώσει την προσβαλλόμενη απόφαση.